送同年蒲叔範察判杭州監
作者：王疇
朝代：宋

paragraphs: 釋之久未調，王粲當從軍。
謂言塞垣事，壯氣橫風雲。
育材幸明代，薦賢無令君。
如無漢酤冗，沈此荆山珍。
萍氏本譏酒，周官有彝倫。
孝武事却攘，志清天地屯。
連兵無時已，四海蕭然貧。
官始操釀具，榷之飽師人。
利源一以洩，頹波蕩無垠。
糜穀費耒耜，良糵爭清醇。
酒禁著律令，犯笞及其身。
狂藥乃陷穽，傷哉堯舜民。
炎靈屬我后，天資英且仁。
邦力早雄富，漢制仍相循。
歲賦二千萬，經入固已勤。
彌年擁武節，聚邊清國氛。
雄雄百萬師，跨邁擊燕秦。
仰給傾武庫，賞赍圖戎勳。
加斂猶不足，返古當何云。
杭城東南劇，地將湖海鄰。
榷利冠天下，旗亭壓重闉。
彼雖斗筲職，亦擇才英臣。
風露氣已肅，溪潭寒彌新。
沙榜朝汍汍，吳濤暮沄沄。
南州近牛斗，氣象雄霜旻。
汀楓變老枿，赤葉晴相紛。
嘗茶泊幽寺，觀魚下輕䑳。
行當收翹楚，寧復混蒸薪。
無爲狎吳叟，坐戀秋江蓴。